[Video] ‘Kaleidoskoop’ vier die lenteKaleidoskoop [promosie-artikel] ŉ Kaleidoskoop is ŉ outydse speelding wat mooi patrone en kleure maak sodra jy dit op ŉ ligbron rig en daardeur kyk. Dit is ook die naam van een van ons land se talentvolste groepe. “Ons vind inspirasie deur ons oë op Jesus – óns ligbron – te rig. Só hoop ons om ons positiewe, kleurvolle uitkyk op die lewe, liefde en menswees in ons musiek en lirieke te weerspieël – ‘n broodnodige boodskap van hoop,” sê Anique en Jouba van Kaleidsoskoop. Kaleidoskoop is ‘n Afrikaanse musiekgroep wat hul musiek uit ’n positiewe, dog realistiese oogpunt komponeer. Met kleurryke harmonieë en ‘n verskeidenheid van akoestiese instrumente neem Kaleidoskoop ’n hele spektrum van musiekvorme aan. Hulle laat jou deur hul musiek anders na die kleure van die lewe, liefde en menswees kyk. Die groep het ook al verskeie albums die lig laat sien. Hulle nuutste album, Gunsteling Seisoen, is Maart bekendgestel en die snit “Webreek” (musiekvideo onderaan die artikel) het op verskeie trefferparades gepryk. Kom vier LENTEDAG saam met Kaleidoskoop en hul volle 12-stuk-orkes by Lewende Woord se ouditorium in Brummeria! Oudergewoonte sal daar ‘n magiese atmosfeer geskep word met baie liggies en vlaggies. Terselfdertyd sal jou ore bederf word met die akoestiese klanke van kitaar, klavier, mandolien, banjo, ukuleles, trekklavier, perkussie, viole en saksofone asook die strelende harmonieë van hul stemme. Bring die hele gesin en kom geniet allerhande lekkernye soos wafels, roomys, worsrolletjies, melkskommels en goeie koffie vanaf 18:30! Odette Will het selfs aangebied om die dames se hare op te dollie voordat hulle die fotohoekie betree, waar almal ook die aand hul “vintage” lentedagklere kan vasvang. Vir meer inligting besoek gerus Kaleidoskoop se webblad.